Diari Oficial de la Generalitat Valenciana


Sumari del DOGV 4770, del 08-06-2004 (2004/5306)

RESOLUCIÓ de 20 de maig de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni marc de col·laboració entre la Conselleria de Territori i Habitatge de la Generalitat Valenciana i la Federació Empresarial Metal·lúrgica Valenciana, Femeval, per a la promoció i el foment de la qualitat ambiental de les empreses.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4770

Data del DOGV
:   08-06-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/5306


Data del document
:   20-05-2004

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Territori i Vivenda
    * cooperació administrativa
    * indústria metal·lúrgica
    * organització patronal

RESOLUCIÓ de 20 de maig de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni marc de col·laboració entre la Conselleria de Territori i Habitatge de la Generalitat Valenciana i la Federació Empresarial Metal·lúrgica Valenciana, Femeval, per a la promoció i el foment de la qualitat ambiental de les empreses. [2004/F5306]
  
Subscrit, després de la tramitació prèvia reglamentària, entre la Conselleria de Territori i Habitatge de la Generalitat Valenciana i la Federació Empresarial Metal·lúrgica Valenciana, Femeval, el 3 de maig de 2004, un conveni marc de col·laboració per a la promoció i el foment de la qualitat ambiental de les empreses, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0255/2004, i que figura com a annex d'esta resolució.
  
València, 20 de maig de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni marc de col·laboració entre la Conselleria de Territori i Habitatge de la Generalitat Valenciana i la Federació Empresarial Metal·lúrgica Valenciana, Femeval, per a la promoció i el foment de la qualitat ambiental de les empreses
  
València, 3 de maig de 2004
  
Reunits
  
D'una part, el conseller de Territori i Habitatge de la Generalitat Valenciana, Rafael Blasco Castany, de conformitat amb el Decret 6/2003, de 21 de juny, del president de la Generalitat, pel qual s'assigna la titularitat de les conselleries en què s'organitza l'administració de la Generalitat, en nom i representació d'esta, d'acord amb les facultats que li conferix la Llei 5/1983, de 30 de desembre, de Govern Valencià.
  
I d'una altra, José Vicente González Pérez, en nom i representació de la Federació Empresarial Metal·lúrgica Valenciana, en endavant Femeval, amb domicili social a València, avinguda de Blasco Ibáñez, número 127, en qualitat de president nomenat en l'Assemblea General de 10 de febrer de 2003 i facultat per a la firma del present conveni de conformitat amb l'article 30 dels seus estatuts.
  
Ambdues parts es reconeixen mútuament la competència i la capacitat suficient per a subscriure el present conveni i, a l'efecte,
  
Manifesten
  
Primer. En el marc del mandat global de protecció del medi ambient de l'article 45 de la Constitució i d'acord amb la distribució competencial establida en esta, l'article 32.1.6 de l'Estatut d'Autonomia de la Comunitat Valenciana, aprovat mitjançant Llei Orgànica 5/1982, d'1 de juliol, atorga a la Generalitat Valenciana les competències de desenvolupament legislatiu i execució de la legislació bàsica de l'estat en matèria de medi ambient, sense perjudici de les facultats per a establir normes addicionals de protecció.
  
Segons el que disposa el Decret 7/2003, de 21 de juny, del president de la Generalitat, les competències en matèria de medi ambient estan assignades a la Conselleria de Territori i Habitatge.
  
Per la seua banda, el Decret 119/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Territori i Habitatge, atribuïx a la Direcció General de Qualitat Ambiental les competències en matèria d'avaluació i difusió de la qualitat ambiental.
  
Segon. Femeval és una organització d'intermediació que defén i lidera els interessos individuals i col·lectius dels empresaris associats en els àmbits socials, econòmics, jurídics, tecnològics i organitzacionals, a fi de fomentar el desenvolupament empresarial, la cooperació sectorial i la potenciació de la competitivitat de les empreses associades.
  
En este sentit, una de les finalitats que inspira l'activitat de Femeval és la promoció del desenvolupament industrial i comercial en benefici de l'interés general. El dit interés exigix una gestió empresarial respectuosa amb el medi ambient i capaç de transformar els costos associats al compliment de la normativa mediambiental en un factor estratègic de competitivitat i rendibilitat empresarial.
  
Pel que s'ha exposat, ambdues parts acorden formalitzar el present conveni marc de col·laboració d'acord amb les següents,
  
Clàusules
  
Primera. Objecte
  
Constituïx l'objecte del present conveni marc l'establiment de les directrius generals que regulen en el futur les relacions entre la Conselleria de Territori i Habitatge i Femeval, a fi de portar a terme actuacions conjuntes dirigides a la promoció i el foment de la qualitat ambiental de les empreses associades.
  
Segona. Línies d'actuació
  
Sense perjudici que la comissió descrita en la clàusula quarta promoga altres actuacions, s'establixen com a línies preferents d'actuació les següents:
  
- Reunions sectorials dirigides a grups d'empresaris o tècnics d'un determinat sector amb l'objecte de demanar inquietuds i opinions sobre la situació mediambiental de les empreses.
  
- Accions de foment i desenvolupament del Sistema Comunitari d'Ecogestió i Ecoauditoria (EMAS) entre les empreses.
  
- Organització d'activitats conjuntes tals com seminaris, jornades, conferències, etc., per facilitar així la millora en la formació contínua en matèria mediambiental als professionals de les empreses.
  
- Realitzar actuacions de sensibilització mediambiental de les empreses del sector metalmecànic.
  
- Promoure, impulsar i desenvolupar programes d'adequació mediambiental i reducció de la contaminació i de l'impacte mediambiental de les activitats industrials del sector metalmecànic.
  
- Fomentar la creació d'una xarxa de centres de recollida de residus perillosos generats en xicotetes quantitats, a manera d'ecoparcs industrials, que faciliten la gestió d'estos residus.
  
La col·laboració que recull el present conveni podrà ser objecte de desenvolupament i concreció per mitjà de convenis singulars, en els quals es mostrarà detalladament, la dimensió i l'abast de la cooperació, com també els compromisos de tota índole que assumixen les parts.
  
Tercera. Aportació econòmica
  
El present conveni no genera obligacions econòmiques per a cap de les parts.
  
Quarta. Comissió de Seguiment
  
Per al desenvolupament del present conveni es crea una Comissió de Seguiment amb la finalitat d'estudiar i determinar les actuacions concretes, com també supervisar aquelles actuacions que, en el marc d'este, es porten a terme per les parts.
  
Esta comissió estarà presidida pel director general de Qualitat Ambiental de la Conselleria de Territori i Habitatge, o persona en qui delegue, i n'exercix la vicepresidència el president de Femeval, o persona en qui delegue.
  
La comissió estarà integrada a més per dos representants de cada una de les parts que firmen este conveni, designades per estes, que proposaran tots els suggeriments i alternatives que puguen comportar el desenvolupament d'este durant la seua vigència.
  
La comissió es reunirà, com a mínim, una vegada a l'any, com també quan ho sol·liciten els representants de qualsevol de les parts que firmen el conveni.
  
El règim de funcionament es regirà pel que disposa el capítol II, del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Cinquena. Vigència
  
El present conveni entrarà en vigor a partir de la data de la seua formalització i tindrà una vigència d'un any, i es prorrogarà de forma tàcita per períodes anuals, excepte denúncia per qualsevol de les parts.
  
El conveni podrà ser denunciat per qualsevol de les parts. A l'efecte, serà suficient amb la comunicació escrita a l'altra part amb una antelació de tres mesos a la finalització del seu període inicial de vigència o de qualsevol de les seues pròrrogues. En este cas, haurà de salvaguardar-se la vigència dels acords específics que en aquell moment es troben operatius, llevat que ambdues parts acorden una altra cosa.
  
Sisena. Causes d'extinció
  
El present conveni s'extingirà, a més de per l'acabament de la seua vigència, per l'incompliment i el mutu acord, per qualsevol de les causes previstes en la legislació vigent aplicables a la matèria objecte d'este.
  
Setena. Difusió
  
Ambdues parts es comprometen a donar la major difusió al present conveni a través dels seus propis mitjans gràfics i electrònics.
  
Així mateix, s'acorda celebrar conjuntament una jornada informativa a fi de divulgar entre els associats de Femeval la firma del present conveni, les condicions necessàries per a la seua efectiva aplicació i les conseqüències d'orde mediambiental que se'n deriven.
  
Huitena. Naturalesa
  
El present conveni té naturalesa administrativa, i està exclosa l'aplicació directa de la legislació general de contractació administrativa, es regirà per les seues pròpies clàusules i, en allò no previst, pels principis de la dita legislació i els generals de l'ordenament jurídic i administratiu.
  
I en prova de conformitat amb tot el que antecedix, ambdues parts subscriuen este conveni en triple exemplar en el lloc i la data en l'encapçalament expressats.
  
El conseller de Territori i Habitatge: Rafael Blasco Castany.
  
El president de Femeval: José Vicente González Pérez.